-  హైదరాబాద్‌లోని రిసొల్యూట్‌ ఎలక్ట్రానిక్స్‌తో ఒప్పందం
నవతెలంగాణ- వాణిజ్య విభాగం
         ప్రముఖ ఫ్రెంచ్‌ మీడియా టెక్నలాజీస్‌ కంపెనీ టెక్నికలర్‌కు చెందిన ప్రముఖ బ్రాండ్‌ థామ్సన్‌ తిరిగి తమ ఉత్పత్తులను భారత మార్కెట్లోకి ఆవిష్కరించింది. ఎలక్ట్రానిక్స్‌, డ్యూరెబుల్స్‌ ఉత్పత్తులను విక్రయించనున్నట్లు ప్రకటించింది. ఈ నెల చివరి కల్లా ఎల్‌ఇడి టివిలను విడుదల చేయనున్నట్లు తెలిపింది. మంగళవారం హైదరాబాద్‌లో ఏర్పాటు చేసిన మీడియా సమావేశంలో టెక్నికలర్‌ సీనియర్‌ వైస్‌ ప్రెసిడెంట్‌ మనెలె వాV్‌ా్ల మాట్లాడుతూ స్థానిక భాగస్వాములతో థామ్సన్‌ బ్రాండ్‌ను మరింత పటిష్టం చేసుకుంటామని ఆమె చెప్పారు. భారత కన్సూమర్‌ ఎలక్ట్రానిక్స్‌, డ్యూరెబుల్స్‌ మార్కెట్‌ 12.5 బిలియన్‌ డాలర్లతో ప్రతి ఏడాది 10.5 శాతం వృద్ధిని నమోదు చేసుకుంటుందన్నారు. 2020 నాటికి ఈ మార్కెట్‌ 20 బిలియన్‌ డాలర్లకు చేరుతుందని అంచనా వేశారు. తాము సరైన సమయంలో తిరిగి మార్కెట్లోకి వచ్చామని విశ్వసిస్తున్నామని పేర్కొన్నారు.
   హైదరాబాద్‌ కేంద్రంగా పని చేస్తోన్న రిసోల్యూట్‌ ఎలక్ట్రానిక్స్‌ ప్రయివేటు లిమిటెడ్‌తో థామ్సన్‌ ఒప్పందం కుదర్చుకుంది. ఈ సంస్థకు చెందిన మెడ్చల్‌ ప్లాంట్‌ను ఉపయోగిం చుకోనుంది. ఈ సందర్బంగా రిసోల్యూట్‌ చీఫ్‌ ఎగ్జిక్యూటివ్‌ ఆఫీసర్‌ గోపాల క్రిష్ణ మాట్లాడుతూ రానున్న మూడేళ్లలో తమ హైదరాబాద్‌ ప్లాంట్‌ను రూ.300 కోట్లతో విస్తరించనున్నామని చెప్పారు. దీంతో ఇక్కడ థామ్సన్‌ ఎల్‌ఇడి, స్మార్ట్‌ అండ్‌ అల్ట్రా హై రిసొల్యూషన్స్‌ టివిలతో పాటు వాషింగ్‌ మిషన్లు, రిఫ్రిజిరేటర్లు, ఎయిర్‌ ఫ్రైయర్స్‌ తదితర గృహౌపకరణాలు తయారు చేయనున్నామన్నారు. అదే విధంగా మార్కెటింగ్‌ కోసం రూ.50 కోట్లు వెచ్చిస్తామన్నారు.
   ప్రస్తుతం తమ ప్లాంట్‌ రోజుకు 2,000 టివిల ఉత్పత్తి సామర్థ్యం కలిగి ఉందన్నారు. మరో ఆరు మాసాల్లో రోజుకు 250 ఎసిలు, 500 వాషింగ్‌ మిషన్లు ఉత్పత్తి చేయడానికి కసరత్తు జరుగుతుందన్నారు. మరో మూడళ్లలో ఐదు శాతం మార్కెట్‌ వాటా అంచనా వేస్తున్నామన్నారు. థామ్సన్‌ తొలుత ఫ్లిప్‌కార్టు ద్వారా ఉత్పత్తులను విక్రయానికి పెడుతున్నట్లు ప్రకటించింది. తొలి ఏడాదిలో దేశ వ్యాప్తంగా 500 స్టోర్లలో ఉత్పత్తులను విక్రయిస్తామన్నారు. మరో ఏడాదిలో అదనంగా 1000 స్టోర్లకు విస్తరిస్తామని పేర్కొంది.
మరిన్ని మొబైల్‌ కంపెనీలతో చర్చలు : మంత్రి కెటిఆర్‌
     ఇప్పటికే రాష్ట్రంలో మైక్రోమాక్స్‌, సెల్‌కాన్‌ కంపెనీలు తమ ప్లాంట్ల ఏర్పాటుకు ముందుకు వచ్చాయని తెలంగాణ రాష్ట్ర ఐటి శాఖ మంత్రి కె తారక రామారావు అన్నారు. తాజాగా థామ్సన్‌ విస్తరణతో రెసొల్యూట్‌ పెట్టుబడులతో ముందుకు వచ్చిందన్నారు. భారీగా పెట్టుబడులను ఆకర్షించడానికి ప్రభుత్వం స్నేహపూర్వక పారిశ్రామిక విధానం అవలంభిస్తుందన్నారు. హైదరాబాద్‌లో పెద్ద ఎత్తున పెట్టుబడుల ఆకర్షణకు కృషి చేస్తున్నామన్నారు. ఇక్కడ పెట్టుబడులు పెట్టేందుకు గూగుల్‌తో పాటు మరికొన్ని ఐటి కంపెనీలు ముందుకు వచ్చాయన్నారు.
మీ స్నేహితులకు రికమెండ్ చెయ్యండి